《月夜》
宋代·詹慥

平生最好月，况此秋夜阑。
长风送荡漾，浩露况团团。
仰头视虚空，光彩如可餐。
星辰敛芒角，河汉收波澜。
更无微云翳，挂此白玉盘。
六合静皎皎，万木凉珊珊。
为尔废昏卧，裴回更漏残。
更登高处坐，历历见湖山。
爽气集冰雪，清心生羽翰。
便欲御泠然，因之游广寒。
一临天池水，沐浴随飞仙。

作者简介：建宁浦城人，字应之。安贫守道，诱掖后进，从游者多所成立。为文操笔立就。高宗建炎三年举人，任信丰县尉。后见张浚，论灭金之计，浚辟为属。有文集。